**Informatīvais ziņojums par**

**2020. gada 23.jūnija Eiropas Savienības Izglītības ministru neformālajā videokonferencē izskatāmajiem jautājumiem**

2020. gada 23. jūnijā Horvātijas prezidentūra ES Padomē (turpmāk – Horvātijas prezidentūra) organizē ceturto ES izglītības ministru neformālo videokonferenci.

Horvātijas prezidentūra ir sagatavojusi diskusiju dokumentu un tajā uzsver, ka COVID-19 krīzes uzliesmojuma laikā gan skolēni un viņu vecāki, gan arī skolotāji un izglītības iestāžu personāls pēdējos mēnešos ir saskārušies ar vēl nebijušu izglītības procesa pieredzi. Tas licis izglītības politikas veidotājiem visā pasaulē ātri apzināt situāciju, pielāgoties attālināto mācību procesam un izstrādāt dažādus attālināto mācību modeļus, īpašu uzmanību pievēršot digitālajiem risinājumiem.

Krīzes pieredze ir iedvesmojusi izglītības procesā iesaistītos meklēt veidus, kā šos izaicinājumus pārvērst par iespējām un izpētīt, vai dažus ārkārtas situācijas risinājumus varētu ietvert un saglabāt nākotnes mācību procesā, īpaši gatavojoties nākamajam mācību gadam. Tāpēc ir svarīgi turpināt pētīt un analizēt sasniegto un to kā inovācijas un tehnoloģijas var izmantot, lai rastu labākus risinājumus kvalitatīvas un iekļaujošas izglītības nodrošināšanai.

Šajā neformālajā videokonferencē ministru diskusijai tiek izvirzīti divi jautājumi:

*1. Izvērtējot pieredzi, kas gūta COVID-19 krīzes laikā digitāli mācot un mācoties, kādi ir galvenie secinājumi? Vai ir kādas indikācijas, ka izglītības un mācību iestāžu atkal atvēršana būtu saistīta ar apstiprināto COVID-19 gadījumu skaitu?*

Ņemot vērā krīzes situācijas būtisko ietekmi uz izglītības jomu, Latvijā īsā laikā tika pilnveidotas esošās izglītības digitālās platformas un radīti jauni inovatīvi risinājumi izglītības jomā, tostarp pielāgotas mācību metodes un digitālie mācību līdzekļi. Pēc provizoriskiem aptaujas, ko ministrija organizē sadarbībā ar inovatīvo tīmekļa platformu skolām *EDURIO*, rezultātiem, noslēdzot mācību gadu, kā veiksmīgu attālināto mācību procesu novērtējuši gan skolotāji (95%), gan bērni (84%) un viņu vecāki (78%).

Ministrija, pamatojoties uz Latvijas ilgtspējīgas attīstības stratēģijas līdz 2030. gadam rīcības virzienu “E-skola un informācijas tehnoloģiju izmantošana” un citiem plānošanas dokumentiem, jau iepriekšējos gados veica mērķtiecīgus pasākumus digitalizācijas procesa attīstībai izglītībā, veicinot gan digitālu mācību materiālu veidošanu un pieejamību, gan izglītības procesā iesaistīto digitālo prasmju attīstību. Tas krīzes situācijā ļāva elastīgāk un ātrāk pāriet uz attālināto mācību nodrošināšanu. Papildus, attālinātais mācību process deva lielu ieguldījumu, lai ministrija sadarbībā ar “Skola 2030” sagatavotos jaunā mācību satura ieviešanai, kura mērķis ir lietpratīgs skolēns, kurš grib un spēj mācīties visu mūžu, prot risināt reālus dzīves izaicinājumus, radīt inovācijas un attīstīt dažādas personības īpašības, kas palīdz veidoties par laimīgu un atbildīgu personību. Pilnveidotais izglītības saturs tiks ieviests ar jauno mācību gadu.

Lai nodrošinātu veiksmīgu attālināto mācību procesu, ministrija jau attālināto mācību procesa sākumā sadarbībā ar Valsts izglītības un satura centru (VISC) izstrādāja Vadlīnijas vispārējās un profesionālās izglītības iestādēm attālinātu mācību īstenošanai[[1]](#footnote-1), vadlīnijas vecākiem attālinātajām mācībām[[2]](#footnote-2), kā arī dažādus ieteikumus skolām un skolotājiem. Attiecībā uz mācību sasniegumu vērtēšanu, Vadlīnijas vispārējās un profesionālās izglītības iestādēm attālinātu mācību īstenošanai uzsver nepieciešamību sniegt informatīvu mācību sasniegumu vērtējumu un atgriezenisko saiti. Tika izstrādātas vadlīnijas skolēnu sekmju novērtēšanai attālinātajās mācībās. Tajās tiek sniegti ieteikumi arī summatīvajai vērtēšanai, ņemot vērā, ka klātienes mācību process šajā mācību gadā netika atsākts.

Latvijā attālināto mācību nodrošināšanai tika izmantotas dažādas digitālās platformas un rīki.

# Lai nekavējoties iegūtu informāciju par attālināto mācību nodrošināšanu, kā arī ātri reaģētu uz nepieciešamajiem uzlabojumiem, uzsākot attālinātās mācības, ministrija sadarbībā *EDURIO* īsā laikā veica aptauju, iesaistot lielu skaitu skolēnu, viņu vecāku, skolotāju un skolu direktoru un iegūstot visaptverošu informāciju par uzsākto attālināto mācību procesu. Arī mācību procesa noslēgumā visi iesaistītie tika lūgti novērtēt attālinātā mācību procesa ieguvumus un izaicinājumus.

Sniedzot atbalstu skolēniem, vecākiem un skolotājiem attālināto mācību īstenošanā, ministrija sadarbībā ar sadarbības partneriem nolūkā radīt pēc iespējas vienlīdzīgu un modernu mācību vidi izveidoja izglītojošu TV kanālu "Tava klase". No 2020. gada 6. aprīļa divi virszemes TV kanāli – RETV un Sportacentrs.com – pārraidīja nodarbības 1.-6. klašu, kā arī 9. un 12. klašu skolēniem. Projektā piedalās vairāk nekā 70 pedagogu - gan no Iespējamās misijas, gan no iniciatīvas grupas “Vecāki par labāku izglītību” piesaistītajiem skolotājiem. Jaunais TV kanāls palīdzēja risināt problēmas, kas identificētas pirmajā attālināto mācību nedēļā: nepieciešamība pēc kvalitatīvas mācību vides īpaši 1. līdz 6. klašu skolēniem, kas ne vienmēr var apgūt tik lielu mācību vielas apjomu patstāvīgi. Šāda pieeja arī atviegloja attālināto mācību procesu ģimenēs, kurās ir vairāki skolēni, kā arī līdz ar šo projektu tika radītas līdzvērtīgas izglītības iespējas visā Latvijā, mazinot nevienlīdzību, kas rodas skolotāju vai infrastruktūras trūkuma vai nepieejamības dēļ. Savukārt, 9. un 12. klases skolēniem mācību stundas šajā TV kanālā tika veidotas tā, lai palīdzētu atkārtot vielu un labāk sagatavoties mācību gada noslēgumam un eksāmeniem. Šo projektu paredzēts atbilstoši pielāgot arī turpmāk, tiek domāts par projekta ilgtspējību, daudzas no pieejamajām video nodarbībām ir noderīgas turpmākai izmantošanai, un tās tiks rediģētas un arhivētas digitālā mācību platformā. Skolas var izmantot šīs video nodarbības kā papildu materiālus mācību darbam vai kā iespēju aizvietot kavētās stundas.

Latvijā viss formālās izglītības mācību process no 2020. gada 13.marta līdz mācību gada beigām notiek attālinātā režīmā. Ņemot vērā epidemioloģisko situāciju, tika pieņemts lēmums vispārējās, profesionālās un augstākās izglītības iestādes līdz mācību gada beigām klātienei neatvērt.

Izņēmums bija pirmsskolas mācību iestādes, kur tika nodrošināts dežūrgrupu darbs, kas sniedz bērnu uzraudzības pakalpojumu, bet no 12.maija arī 5 un 6 gadus veci bērni, kuriem nākamajā mācību gadā plānots uzsākt mācības skolā. Augstākās izglītības studijas plāno pabeigt laikā. Mācību gada pagarinājums būs nepieciešams tajās studiju programmās, kur ir specifiski praktiskie darbi un gala pārbaudījumi, kurus nevar kārtot attālināti.

Obligāto centralizēto eksāmenu norise vispārējās un profesionālās izglītības iestādēs jūnijā un jūlijā notiek, ievērojot stingras epidemioloģisko dienestu rekomendācijas, kas paredz dezinfekcijas līdzekļu nodrošināšanu, ne vairāk kā 25 cilvēkus vienā telpā, ieturot 2 metru savstarpējo distanci un lietojot sejas maskas, ja eksāmens ilgst vairāk kā trīs stundas. Līdz šim tas nav radījis nekādu ietekmi uz COVID-19 gadījumu skaitu.

*2. Kā valstis, ņemot vērā to gūto pieredzi, izvērtējušas turpmāko attīstību un iespējamos jauninājumus izglītības procesā? Kā valstis gatavojas nākamajam mācību gadam gadam?*

Izglītības jomā, ņemot vērā Covid-19 izplatību, arī pēc ārkārtējās situācijas atcelšanas ir nepieciešams ievērot noteiktus samērīgus epidemioloģiskās drošības pasākumus.

Līdz ar to, pamatojoties uz [Epidemioloģiskās drošības likumu](https://likumi.lv/ta/id/52951-epidemiologiskas-drosibas-likums)[[3]](#footnote-3), 2020.gada 9.jūnijā tika izdoti Ministru kabineta noteikumi Nr. 360 “Epidemioloģiskās drošības pasākumi Covid-19 infekcijas izplatības ierobežošanai”, kas cita starpā nosaka izglītības procesa organizēšanas nosacījumus. Noteikumi uz noteiktu laiku (līdz 2020.gada 31.jūlijam) nosaka, kādi izglītības procesi iespējami klātienē izglītības iestādēs. Par iespējamu pakāpenisku ierobežojumu maiņu vai atcelšanu par periodu no šā gada augusta tiks lemta jūnija beigās (ar laika soli mēnesis+3), kad būs redzama epidemioloģiskās situācijas attīstība gan Latvijā, gan ārvalstīs. Attiecīgi tiks veidots aktualizēts tiesiskais regulējums.

Šobrīd izglītības process pirmsskolas izglītības iestādēs klātienē ir iespējams bez papildu nosacījumiem. Pārējos izglītības līmeņos mācību process veidots, ņemot vērā kopējo situāciju un to, ka izglītojamajiem jābūt iespējai klātienē apgūt izglītības programmas praktisko daļu (piemēram, mācību priekšmetu, moduļu studiju kursu praktisko nodarbību un mācību prakšu ietvaros).

Ņemot vērā pulcēšanās ierobežojumus, līdz 2020.gada 31.augustam noteikts arī pieļaujamais dalībnieku skaits bērnu nometnes vienā grupā, tas ir 30 bērni.

Ir atsākušās pieaugušo profesionālās tālākizglītības, profesionālās pilnveides un pieaugušo neformālās izglītības programmas, kur maksimālais personu skaits grupā ir 50, jo atšķirībā no publiskiem pasākumiem šādam izglītības procesam ir ilgstošas norises raksturs.

Attālināto mācību procesa laikā ministrija sadarbībā ar inovatīvo tīmekļa platformu skolām *EDURIO* veica vairākas aptaujas par attālināto mācību procesu gan pēc pirmās nedēļas, lai identificētu problēmas un rastu iespējamos risinājumus, gan arī pēc attālināto mācību procesa noslēguma. Aptaujā piedalījās skolēni, vecāki, skolotāji un direktori. 9. un 12.klašu skolēniem tika veikta arī aptauja par valsts pārbaudes darbu organizēšanu 2019./2020.mācību gadā.

Uzsākot attālinātās mācības, pateicoties aptaujai, ātri tika rasti risinājumi vairākām identificētām problēmām, piemēram, pieredzes trūkums attālinātā mācību procesa vadīšanā (izstrādājot vadlīnijas attālināto mācību nodrošināšanai, organizēti videosemināri skolotājiem) vai personālo datoru trūkums - skolēniem un studentiem rasts risinājums nodrošinot ar nepieciešamo tehniku.

Tā kā ievērojams skaits skolēnu un skolotāju aptaujā norādīja, ka problēmas rada nepieciešamība mācību progresā pārvietoties starp vairākām digitālajām mācību un komunikācijas platformām, un tas ir laikietilpīgi, tiek izvērtēta iespēja veidot vienotu digitālo mācību platfomu.

Mācību gada noslēguma aptaujas dati liecina, ka kopumā visas iesaistītās puses attālināto mācību procesu vērtē kā labu vai ļoti labu. Šādu vērtējumu attālināto mācību procesam snieguši 84% skolēnu, 95% skolotāju un 78% vecāku. Vēl turpinās aptaujas datu analīze, tomēr pirmie apkopotie dati ļauj secināt, ka visi izglītības procesā iesaistītie ir spējuši operatīvi pielāgoties jaunajai situācijai, pilnībā pārkārtot savu ikdienu un mācīšanās paradumus, un sekmīgi pārvarēt grūtības un izaicinājumus.

Atbilstoši aptaujas rezultātiem, tehniskais nodrošinājums kopumā tiek vērtēts kā labs, tomēr atsevišķos gadījumos nepietiekošs. Lielākā daļa (52%) skolēnu norāda, ka viņiem bijis viss nepieciešamais tehnoloģiskais nodrošinājums, lai kvalitatīvi iesaistītos attālinātajās mācībās. Daļa skolēnu norāda, ka ierīces bija pieejamas daļēji (tās vienlaikus izmantoja arī citi ģimenes locekļi), citiem problēmas sagādāja lēns vai nestabils interneta savienojums, vēl citi atzīst, ka neprata lietot mācību procesā izmantojamās programmas. Dažu augstskolu programmās tiek izmantoti specifiski virtuālās realitātes simulatori, un attālināto mācību režīmā bija grūtības tiem pieslēgties un pilnvērtīgi izmantot galvenokārt centrālās platformas un mājas datoru nesavietojamības dēļ.

Lai arī pirms krīzes saziņai ar skolēniem un vecākiem digitālo platformu izmantošana bija labs atbalsts, pāreja uz attālinātajām mācībām daudziem skolotājiem prasīja ātri uzlabot savas digitālās prasmes un pavadīt papildu laiku mācību materiālu pielāgošanai un saziņai ar studentiem. Skolotāju profesionālās kompetences pilnveidei būtu jānodrošina attālinātās mācības, t.sk. prasmīga digitālo rīku izmantošana. Turklāt tas varētu palīdzēt izveidot vienu kopēju digitālo platformu skolām (tagad katra skola un pat skolotājs var izvēlēties sev tīkamāko platformu). Tālmācība, iespējams, paliks kā risinājums situācijās, kad mācīšanās uz vietas nav iespējama (slimība, lieli ceļojuma attālumi utt.). Piemēram, profesionālās izglītības jomā jau pirms COVID-19 krīzes digitalizācija bija viena no stratēģiskajām prioritātēm, un tagad tā ir kļuvusi vēl aktuālāka. Pašlaik tas ir iekļauts politikas plānošanas dokumentos 2021.-2027[[4]](#footnote-4).

Lai diskutētu un izvērtētu attālināto mācību pieredzi kontekstā ar jaunā mācību satura ieviešanu un digitālo kompetenci, šobrīd ministrija sadarbībā ar VISC organizē tiešsaistes forumus, kuros aicināti piedalīties skolotāji, skolu vadītāji un skolēni. Savukārt augustā plānots uzsākt pedagogu profesionālās pilnveides kursus digitālās prastības pilnveidē, šo prasmju dažādošanā un pielāgošanā konkrētai mācību jomai gan vispārējā, gan augstākajā izglītībā.

Lai uzlabotu mācību procesu, ministrija ir uzsākusi sarunas par integrētas modulārās izglītības platformas izstrādes attīstību, lai skolēniem un studentiem nodrošinātu piekļuvi izglītības informācijai. Integrētā modulārā izglītības platforma būs noderīga ne tikai attālinātajām mācībām, bet arī skolēniem ikdienā - kā mācību vide un resursu platforma. Stundu plānošanas rīks ļaus skolotājiem plānot stundas sadarbībā ar kolēģiem, tādējādi izvairoties no skolēnu pārslodzes. Nepieciešamie mācību resursi vai saites atradīsies vienuviet. Šo programmu plānots attīstīt balstoties uz jau esošo mācību resursu krātuvi, pievienojot jaunus moduļus un funkcionalitāti.

**Latvijas delegācija**

Delegācijas vadītājs:

Alise Balode Latvijas Republikas Pastāvīgās pārstāves Eiropas Savienībā vietniece

Delegācijas dalībnieki:

Maija Zvirbule Izglītības un zinātnes ministrijas nozares padomniece izglītības, sporta nozarē un jaunatnes jomā;

Izglītības un zinātnes ministre Ilga Šuplinska

Vīza: valsts sekretāre Līga Lejiņa

D.Deinate

67047963, dace.deinate@izm.gov.lv

1. <https://visc.gov.lv/aktualitates/dokumenti/vadlinijas_att_mac.pdf> [↑](#footnote-ref-1)
2. <https://visc.gov.lv/aktualitates/dokumenti/par_att_mac_vecakiem.pdf> [↑](#footnote-ref-2)
3. <https://likumi.lv/ta/id/52951-epidemiologiskas-drosibas-likums> [↑](#footnote-ref-3)
4. Latvijas ilgtspējīgas attīstības stratēģija 2030.gadam <https://www.pkc.gov.lv/sites/default/files/inline-files/Latvija_2030_7.pdf> [↑](#footnote-ref-4)